København, 18. november 2013

VEGA & Beatbox Concerts præsenterer **Minimalistisk americana og stemningsfulde vokalharmonier med The Milk Carton Kids i VEGA**
*Folk-duoen fra Los Angeles er ude med deres roste, tredje album, hvor deres varme, enkle folk-lyd for alvor udfolder sig. Duoen, der bl.a. har instruktøren Gus Van Sant som fan, giver én koncert i Danmark denne vinter – i Lille VEGA den 4. februar.*
I 2011 indstillede de californiske musikere Kenneth Pattengale og Joey Ryan deres respektive solokarrierer til fordel for det fælles projekt [The Milk Carton Kids](http://www.themilkcartonkids.com/). Det viste sig, at Los Angeles-duoens stemmer passede perfekt sammen, og deres samarbejde var særdeles frugtbart. De har nu allerede udgivet deres fælles, tredje album, *The Ash and Clay*.

Denne vinter besøger The Milk Carton Kids Nordeuropa, hvor de giver blot seks koncerter – hvoraf den ene er i Danmark. Det sker i Lille VEGA tirsdag den 4. februar til en koncert med siddepladser.

**Amerikansk udgave af Kings of Convenience**
The Milk Carton Kids viderefører sammen den amerikanske folk-tradition med tostemminge vokalharmonier og akustisk guitarspil. Bandet er ikke en del af den folk-revival-bølge, hvor musikken er storladen med mange instrumenter, håndklap og tramp i gulvet. Derimod er The Milk Carton Kids’ lyd mere minimalistisk americana, hvor det nærmere er underdrivelse, der fremmer forståelsen.

Sammenligningen med Simon & Garfunkel og The Everly Brothers ligger lige for, men duoen har også et moderne tvist, en tør humor og et godt tag om publikum live. I nordisk sammenhæng kan de sammenlignes med norske Kings of Convenience.

Det nye album, *The Ash and Clay*, er blevet flot modtaget af musikpressen. The Los Angeles Times mente, at albummet viste duoens "*absolute mastery of their craft*". Gaffa gav [fem stjerner](http://gaffa.dk/anmeldelse/70646) til albummet og beskrev det som ”*en umanerligt indtagende perle af et værk udelukkende spundet om to guitarer og to stemmer, der imidlertid besidder så betagende høj klasse, at man allerede efter første gennemlytning sidder sagesløst smilende og mildt målløs tilbage.*”

**Gus Van Sant som fan**
The Milk Carton Kids har således bevæget både folk-traditionalister og nye lyttere i hjemlandet. Også den musikinteresserede filminstruktør Gus Van Sant faldt for The Milk Carton Kids' lyd, da han hørte dem live i sin hjemby, Portland, Oregon. Derfor brugte han tre af duoens sange i sin seneste film, sidste års *Promised Land*. Måske Gus Van Sant kan hjælpe The Milk Carton Kids med at nå et større publikum, ligesom da han benyttede Elliott Smiths musik i *Good Will Hunting* i 1997.

Hør The Milk Carton Kids på denne livesession med åbningsnummeret fra det nye album, ”[Hope of a Lifetime](http://www.youtube.com/watch?v=2RuWTSnlR5k&feature=youtu.be)”.

**Fakta om koncerten**
The Milk Carton Kids (US)
Tirsdag den 4. februar 2014 kl. 21.00
Lille VEGA, Enghavevej 40, 1674 Kbh. V
Pris: 200 kr. + gebyr (siddepladser)
Forsalget starter i dag via VEGAs hjemmeside og [billetlugen.dk](http://www.billetlugen.dk/musik/31909/the-milk-carton-kids/) / 70 263 267 samt i Fona landet over.
Læs mere om koncerten med The Milk Carton Kids.

**For yderligere oplysninger kontakt venligst**
Camilla Grausen
Kommunikationsmedarbejder, VEGA
cg@vega.dk